N Á V R H

Obecné zastupiteľstvo v Smolinskom v zmysle § 6 a v súlade s § 4 ods. 3 písm. g) zákona č. 369/1990 Zb. o obecnom zriadení v znení neskorších predpisov a na základe § 81 ods. 8 zákona č. 79/2015 Z. z. o odpadoch a o zmene a doplnení niektorých zákonov (ďalej len „zákon o odpadoch“) v y d á v a

**Všeobecné záväzné nariadenie**

**č. 2/2017**

**o odpadoch**

**§ 1**

**Predmet úpravy**

1. Toto všeobecne záväzné nariadenie upravuje podrobnosti o spôsobe zberu a prepravy komunálnych odpadov a drobných stavebných odpadov, o spôsobe

triedeného zberu jednotlivých zložiek komunálnych odpadov, o spôsobe nakladania s drobnými stavebnými odpadmi, ako aj o miestach určených na ukladanie týchto odpadov.

2. Systém zberu odpadov na území obce, ktorý je stanovený týmto všeobecne záväzným nariadením, je záväzný na celom území obce Smolinské.

**§ 2**

**Základné pojmy**

1. Komunálne odpady sú odpady z domácnosti vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba –podnikateľ, okrem odpadov vznikajúcich pri bezprostrednom výkone činností tvoriacich predmet podnikania alebo činností právnickej osoby alebo fyzickej osoby – podnikateľa; za odpady z domácností sa považujú aj odpady z nehnuteľností slúžiacich fyzickým osobám na ich individuálnu

rekreáciu, napríklad zo záhrad, chát, chalúp, alebo na parkovanie alebo uskladnenie vozidla používaného pre potreby domácnosti, najmä z garáží, garážových stojísk a parkovacích stojísk. Komunálnymi odpadmi sú aj všetky odpady vznikajúce v obci pri čistení verejných komunikácií a priestranstiev, ktoré sú majetkom obce alebo v správe obce, a taktiež pri údržbe verejnej zelene vrátane parkov a cintorínov, ktoré sú majetkom obce alebo v správe obce a ďalšej zelene na pozemkoch fyzických osôb.

2. Zložka komunálnych odpadov je ich časť, ktorú možno mechanicky oddeliť a zaradiť ako samostatný druh odpadu. Zložka komunálneho odpadu sa považuje za vytriedenú, ak neobsahuje iné zložky komunálneho odpadu alebo iné nečistoty, ktoré možno zaradiť ako samostatné druhy odpadov.

3. Triedený zber komunálnych odpadov je činnosť, pri ktorej sa oddelene zbierajú zložky komunálnych odpadov.

4. Zmesový komunálny odpad je nevytriedený komunálny odpad alebo komunálny odpad po vytriedení zložiek komunálneho odpadu.

5.Drobný stavebný odpad je odpad z bežných udržiavacích prác vykonávaných fyzickou osobou alebo pre fyzickú osobu, za ktorý sa platí miestny poplatok za komunálne odpady a drobné stavebné odpady.

6.Pôvodca odpadu je každý pôvodný pôvodca, ktorého činnosťou odpad vzniká, alebo ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena povahy alebo zloženia týchto odpadov.

7.Držiteľ odpadu je pôvodca odpadu alebo osoba, ktorá má odpad v držbe.

**§ 3**

**Komunálny odpad a jeho zložky**

Toto všeobecne záväzné nariadenie upravuje podrobnosti nakladania s nasledovnými zložkami komunálnych odpadov:

* 200101 papier a lepenka
* 200102 sklo
* 200108 biologicky rozložiteľný kuchynský a reštauračný odpad
* 200111 textílie
* 200119 pesticídy
* 200121 žiarivky a iný odpad obsahujúci ortuť
* 200123 vyradené zariadenia obsahujúce chlórfluórované uhľovodíky
* 200125 jedlé oleje a tuky
* 200127 farby, tlačiarenské farby, lepidlá a živice obsahujúce nebezpečné látky
* 200131 cytotoxické a cytostatické liečivá
* 200132 liečivá iné ako uvedené v 200131
* 200133 batérie a akumulátory uvedené v 160601, 160602 alebo 160603 a

netriedené batérie a akumulátory obsahujúce tieto batérie

* 200135 vyradené elektrické a elektronické zariadenia iné ako

uvedené v 200121 a 200123, obsahujúce nebezpečné časti

* 200136 vyradené elektrické a elektronické zariadenia
* 200139 plasty
* 200140 kovy
* 200201 biologicky rozložiteľný odpad
* 200301 zmesový komunálny odpad
* 200307 objemný odpad
* 200308 drobný stavebný odpad

**§ 4 Všeobecné pravidlá nakladania s odpadmi**

1. Za nakladanie s komunálnymi odpadmi, ktoré vznikli na území obce a s

drobnými stavebnými odpadmi, ktoré vznikli na území obce zodpovedá obec, ak zákon o odpadoch neustanovuje inak.

2.Vykonávať zber a prepravu komunálneho odpadu na území obce môže len ten, kto má uzatvorenú s obcou zmluvu na vykonávanie tejto činnosti s výnimkami uvedenými v zákone o odpadoch.

3.Obec pre plnenie povinností podľa § 14 ods.1 písm. f) a g) zákona o odpadoch

je oprávnená požadovať od držiteľa komunálneho odpadu alebo od toho, kto nakladá s komunálnym odpadom na území obce potrebné informácie.

4.Náklady na triedený zber odpadu na území obce znáša organizácia zodpovednosti výrobcov týchto oddelene zbieraných zložiek odpadov. Financovanie triedeného zberu nie je zahrnuté do miestneho poplatku za komunálne odpady.

5.Náklady na zbernú nádobu na zmesový komunálny odpad znáša pôvodný pôvodca odpadu. Tieto náklady sú zahrnuté v miestnom poplatku za komunálne odpady a

drobné stavebné odpady, ak nie je v tomto všeobecne záväznom nariadení ustanovené inak.

6. Náklady na zabezpečenie zberných nádob na triedený zber zložiek komunálnych odpadov, pri ktorých sa uplatňuje rozšírená zodpovednosť výrobcov, znáša výrobca vyhradeného výrobku, príslušná organizácia zodpovednosti výrobcov alebo tretia osoba.

7. Náklady na zabezpečenie zberných nádob na triedený zber zložiek komunálnych odpadov, pri ktorých sa neuplatňuje rozšírená zodpovednosť výrobcov, znáša obec a sú zahrnuté do miestneho poplatku za komunálne odpady a drobné stavebné odpady.

**§ 5**

**Práva pôvodcu komunálneho odpadu a drobného stavebného odpadu**

1. Pôvodca komunálneho odpadu má právo na poskytnutie zbernej nádoby alebo vreca v množstve a druhu zodpovedajúcom zvolenému systému zberu.

2. Pôvodca komunálneho odpadu má právo na pravidelný odvoz komunálneho odpadu, ako aj odvoz vytriedených zložiek odpadov, podľa podmienok zberu jednotlivých druhov odpadov a podľa možností prístupu zberovej techniky.

3. Pôvodca odpadu má právo ukladať na zberové kontajnerové stojisko komunálne odpady nebezpečnými vlastnosťami uvedené v § 13 tohto všeobecne záväzného nariadenia v množstve primeranom jeho spotrebe.

4.V prípade nedodržania povinností zo strany poskytovateľa služby má pôvodca odpadu právo na odvoz odpadu v náhradnom termíne.

5. Pôvodca odpadu má právo na informácie o systéme a rozsahu triedeného zberu odpadu, ostatných zložiek odpadu, o zberných miestach a termínoch odvozu odpadu.

**§ 6**

**Povinnosti pôvodcu komunálneho odpadu a drobného stavebného odpadu**

1.Pôvodca resp. držiteľ odpadu je povinný:

a) zapojiť sa do systému zberu komunálneho odpadu na území obce podľa tohto všeobecne záväzného nariadenia,

b) ukladať zmesový komunálny odpad, oddelene zbierané zložky komunálneho

odpadu a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci,

c) zmesový komunálny odpad ukladať do zberných nádob tak, aby nedochádzalo k znečisťovaniu okolia zberných nádob,

d) komunálny odpad ukladať do zberných nádob tak, aby bol obsah vysypateľný do zberového vozidla bez potreby manuálneho vyprázdňovania,

e) zberné nádoby nenapĺňať stavebným odpadom alebo biologicky rozložiteľným odpadom (zeleným odpadom), a tým poškodzovať zberovú nádobu, resp. znemožniť vývoz zberovým vozidlám,

f) zberné nádoby chrániť ich pred stratou alebo poškodením; stratu alebo poškodenie zabraňujúce ďalšiemu používaniu zbernej nádoby je povinný nahlásiť na obecný úrad,

g) zberné nádoby v rodinných domoch ukladať na vlastnom pozemku a v deň zberu odpadu sprístupniť tak, aby boli ľahko dostupné zberovému vozidlu a neohrozovali bezpečnosť a plynulosť cestnej premávky; za umiestnenie zbernej nádoby zodpovedá platiteľ miestneho poplatku za komunálne odpady,

h) používať len zberné nádoby vydané, poprípade označené príslušnou nálepkou vydanou obcou,

i) biologicky rozložiteľný odpad (zelený odpad) ukladať na vlastnom pozemku tak, aby bol ľahko dostupný zberovému vozidlu a neohrozoval bezpečnosť a plynulosť cestnej premávky

j) umožniť prístup kontrolným orgánom obce na stojisko zberových nádob, bezplatne poskytnúť obci pravdivé a úplné informácie súvisiace s nakladaním s komunálnym odpadom,

k) platiť obci miestny poplatok za komunálne odpady,

2.Iné nakladanie s komunálnymi odpadmi a zbernými nádobami (najmä používanie zberných nádob na iný účel, svojvoľné vytváranie skládok odpadov, vyberanie alebo odnášanie zložiek odpadu zo zberných nádob a podobne) je zakázané.

3.Zakazuje sa

a) ukladať do zberných nádob určených obcou na zber zmesového komunálneho odpadu iný odpad ako zmesový komunálny odpad a do zberných nádob určených na triedený zber komunálneho odpadu zložku komunálneho odpadu, pre ktorú nie je nádoba určená,

b) ukladať oddelene vyzbierané zložky komunálneho odpadu, na ktoré sa uplatňuje rozšírená zodpovednosť výrobcov, a vytriedený biologicky rozložiteľný komunálny odpad na skládku odpadov, okrem nezhodnotiteľných odpadov po dotriedení,

c) vykonávať zber oddelene zbieraných zložiek komunálnych odpadov patriacich do vyhradeného prúdu odpadov bez zariadenia na zber odpadov osobou, ktorá nespĺňa požiadavky podľa zákona.

**§ 7**

**Práva a povinnosti obce**

1. Obec je oprávnená určovať systém a spôsob zberu, prepravy, zhromažďovania, zhodnocovania, zneškodňovania a triedenia komunálneho odpadu.

2.Obec na príslušný kalendárny rok vyberá miestny poplatok za komunálne odpady v súlade s platným všeobecne záväzným nariadením určujúcim tento poplatok.

3.Obec má právo odmietnuť vývoz odpadu v prípade porušenia § 6 ods.1, písm. d) až i) a k) tohto všeobecne záväzného nariadenia.

4.Obec má právo rozhodnúť o úprave počtu alebo objeme zberných nádob v prípadoch, ak pôvodca odpadu neprispôsobí počet a objem zberných nádob množstvu ním produkovaného odpadu.

5. Obec je oprávnená uzatvárať zmluvy s oprávnenými osobami na nakladanie s odpadom.

6. Obec je povinná:

a) informovať občanov o spôsobe zberu odpadov, zapojenia sa do triedeného zberu odpadov, zberových miestach a harmonogramoch zberu odpadov,

b) zabezpečiť potrebný počet zberných nádob na zber komunálneho odpadu,

c) zabezpečiť zber a prepravu zmesového komunálneho odpadu vznikajúceho na jej území na účely jeho zhodnotenia alebo zneškodnenia v súlade so zákonom,

d) zabezpečiť zavedenie a vykonávanie triedeného zberu

- biologicky rozložiteľného kuchynského odpadu okrem toho, ktorého pôvodcom je fyzická osoba - podnikateľ a právnická osoba, ktorá prevádzkuje zariadenie spoločného stravovania

- jedlých olejov a tukov z domácností

- biologicky rozložiteľných odpadov zo záhrad a parkov vrátane odpadu z cintorínov,

e) zabezpečiť zavedenie a vykonávanie triedeného zberu komunálnych odpadov pre papier, plasty, kovy a sklo

f) umožniť výrobcovi elektrozariadení a výrobcovi prenosných batérií a akumulátorov, príslušnej tretej osobe alebo príslušnej organizácii zodpovednosti výrobcov na ich náklady zaviesť a prevádzkovať na jej území systém oddeleného zberu elektroodpadu z domácností a použitých prenosných batérií a akumulátorov a užívať v rozsahu potrebnom na tento účel existujúce zariadenia na zber komunálnych odpadov,

g) umožniť organizácii zodpovednosti výrobcov pre obaly, na jej náklady, zber vytriedených zložiek komunálnych odpadov, na ktoré sa uplatňuje rozšírená zodpovednosť výrobcov, a to na základe zmluvy s ňou

h) zverejniť na svojom webovom sídle podrobný všeobecne zrozumiteľný popis celého systému nakladania s komunálnymi odpadmi vrátane triedeného zberu v obci.

**§ 8**

**Nakladanie so zmesovým komunálnym odpadom**

1. Obec zabezpečuje zber a odvoz zmesového komunálneho odpadu od fyzických osôb bývajúcich v rodinných domoch, od fyzických osôb bývajúcich v bytových domoch, od fyzických osôb oprávnených na podnikanie a od právnických osôb a inštitúcií.

2. V obci je zavedený zber zmesového komunálneho odpadu na osobu a deň.

3. V systéme zberu zmesového komunálneho odpadu obce sú určené nasledovné zberné nádoby:

a) 120 l plastové nádoby; jedna nádoba je určená pre maximálne 2 fyzické osoby žijúce v jednom rodinnom dome alebo v jednom byte v bytovom dome,

b) 240 l plastové nádoby pre 3 a viac fyzických osôb žijúcich v jednom rodinnom dome alebo v jednom byte v bytovom dome. Pre domácnosti so šiestimi a viac osobami budú prideľované nádoby pomerne kombináciami 120l a 240l nádob.

c) 1100 l kontajnery; kontajnery sú určené na zmesový komunálny odpad produkovaný fyzickými osobami oprávnenými na podnikanie a právnickými osobami.

d) 120 l plastové vrecia, určené na použitie v mimoriadnych prípadoch, ak nepostačuje zvolený typ zbernej nádoby.

4.Zberné nádoby sa vyvážajú v intervale 2x mesačne, v deň určený v harmonograme zberu.

5.Harmonogram zberu je dostupný na internetovej stránke obce a

v tlačenej podobe na obecnom úrade. O každej zmene v harmonograme zberu odpadov bude dodávateľ služby zberu odpadov obyvateľov vopred informovať.

6. Náklady na obstaranie zberných nádob sú súčasťou miestneho poplatku za komunálne odpady.

7. Právo na bezplatnú výmenu poškodenej zbernej nádoby má platiteľ miestneho poplatku za komunálne odpady, ktorý má uhradený miestny poplatok za komunálne odpady, má trvalý alebo prechodný pobyt na mieste dodania zbernej nádoby a nádobu mu poškodili pracovníci oprávnení na nakladanie s odpadom pri vývoze. V ostatných prípadoch je platiteľ miestneho poplatku za komunálne odpady povinný zabezpečiť si zbernú nádobu na vlastné náklady u dodávateľa služby zberu odpadu, ale v spolupráci s obecným úradom. Obstaranie novej nádoby na vlastné náklady je platiteľ miestneho poplatku za komunálne odpady povinný nahlásiť na obecnom úrade.

**§ 9**

**Zber triedených zložiek odpadu**

1. Obec zabezpečuje zber nasledovných triedených zložiek odpadu:

- 200101 papier a lepenka

- 200102 sklo

- 200108 biologicky rozložiteľný kuchynský a reštauračný odpad

- 200111 textílie

- 200125 jedlé oleje a tuky

- 200136 vyradené elektrické a elektronické zariadenia

- 200139 plasty

- 200140 kovy

- 200201 biologicky rozložiteľný odpad

- 200307 objemný odpad

- 200308 drobný stavebný odpad

2. Zber papiera a lepenky sa realizuje v obci do osobitných kontajnerov – modrej farby, umiestnených v obci , s intervalom vývozu spravidla 1x mesačne podľa spracovaného harmonogramu.

3.Zber skla sa realizuje do osobitných kontajnerov – zelenej farby, umiestnených v obci.

4. Zber plastov sa realizuje v obci do osobitných kontajnerov – žltej farby, umiestnených v obci s intervalom vývozu spravidla 2x mesačne podľa spracovaného harmonogramu.

5. Zber textílií sa realizuje na zbernom mieste odpadov do kontajnerov osobitne určených na tento druh odpadov s intervalom vývozu spravidla 2x mesačne.

6. Na obec sa nevzťahuje povinnosť zaviezť a zabezpečovať vykonávanie triedeného zberu komunálneho odpadu pre biologicky rozložiteľný kuchynský odpad pretože: zber, odvoz, spracovanie a uloženie BRKO je finančne náročné.

Za nakladanie s biologicky rozložiteľným kuchynským odpadom a reštauračným odpadom, ktorého je pôvodcom, zodpovedá prevádzkovateľ kuchyne.

Prevádzkovateľ kuchyne je povinný zaviezť a zabezpečiť vykonávanie triedeného zberu pre biologicky rozložiteľný kuchynský odpad a reštauračný odpad, ktorého je pôvodcom.

Ostatné zložky BRO sa nezberajú Nakoľko viac ako 50% obyvateľov obce kompostuje tento odpad doma.

7. Zber biologicky rozložiteľného odpadu zo záhrad a parkov (konáre, haluzovina) sa realizuje formou zberu spravidla 2x ročne na jar a na jeseň, odvozom spred nehnuteľností producentov tohto druhu odpadov. Pre zber tohto biologicky rozložiteľného odpadu platia tieto podmienky:

a) odpad je možné vyložiť najneskôr do 07.00 hod. dňa určeného na zber biologicky rozložiteľného odpadu, najskôr však jeden deň vopred, v ostatné dni je takýto odpad zakázané vykladať

b) konáre je potrebné popíliť na dĺžku maximálne 1,5m a maximálnu hrúbku 20cm,

c) konáre, prútie a pod. je potrebné pevne zviazať.

9. Zber jedlých olejov a tukov je zabezpečený na zbernom mieste do osobitných nádob, ktorých pravidelný zber je zabezpečený zmluvným partnerom obce. Občania môžu odovzdávať použité jedlé oleje a tuky v uzavretých plastových nádobách na obecnom úrade pracovníkom v pracovných hodinách.

10. Zber vyradených elektrických a elektronických zariadení, ktoré nie sú nebezpečným odpadom, je zabezpečený odovzdaním na zbernom mieste elektro odpadu. Nakladať s použitými batériami a akumulátormi a automobilovými batériami a akumulátormi, ktoré sú komunálnym odpadom z domácností je možné po vyhlásení miestnym rozhlasom spoločným zvozom spred domov. Podrobnejšie podmienky zberu a termín zberu oznámi obec vopred na svojej webovej stránke a v miestnom rozhlase.

11. Obec zabezpečuje zber a odvoz objemného odpadu nasledovne:

- formou zberu minimálne 2x ročne do veľkokapacitných kontajnerov rozmiestnených na určenom mieste na území obce, spravidla na jar a jeseň. Harmonogram rozmiestnenia kontajnerov a termíny odvozu stanovuje obec. Harmonogram bude zverejnený na webovej stránke obce.

12. Obec zavádza množstvový zber drobného stavebného odpadu za nasledovných podmienok:

a) drobný stavebný odpad môžu doviesť na zberné miesto fyzické osoby s trvalým pobytom alebo prechodným pobytom na území obce a vlastníci nehnuteľností v

katastrálnom území obce s trvalým pobytom mimo obce, ktorí sú platiteľmi miestneho poplatku za komunálne odpady na území obce,

b) drobný stavebný odpad môže pochádzať výlučne z bežných udržiavacích prác vykonávaných fyzickou osobou, alebo pre fyzickú osobu, ktorá platí miestny poplatok za komunálne odpady. Držiteľ drobného stavebného odpadu je povinný tento najprv vytriediť a použiteľnú časť zhodnotiť.

c) drobný stavebný odpad je možné odovzdať na zbernom mieste za poplatok stanoveným všeobecne záväzným nariadením.

**§ 10**

**Komunálne odpady s nebezpečnými vlastnosťami**

1.Objemný odpad a oddelene zbierané zložky komunálneho odpadu z domácností s obsahom škodlivých látok sú držitelia komunálneho odpadu povinný pripraviť k spoločnému zvozu v termíne vyhlásenom miestnym rozhlasom 2x ročne

2. Podrobnejšie podmienky zberu, druh zbieraných komunálnych odpadov s

nebezpečnými vlastnosťami ako aj termín zberu oznámi obec vopred na svojej webovej stránke a v miestnom rozhlase. Odovzdávanie komunálnych odpadov s

nebezpečnými vlastnosťami mimo stanovený deň zberu nie je povolené.

3. Ukladanie pneumatík na zbernom mieste je zakázané.

4. Obec určuje výrobcom elektrozariadení a prenosných batérií a akumulátorov na oddelený zber elektrozariadení z domácností a prenosných batérií a akumulátorov priestor na zbernom mieste.

5. Obec nezabezpečuje zber nasledovných komunálnych odpadov:

- 200131 cytotoxické a cytostatické liečivá

- 200132 liečivá iné ako uvedené v 200131 Veterinárne lieky a humánne liečivá nespotrebované fyzickými osobami, vrátane zdravotníckych pomôcok je možné odovzdať v lekárňach v okolitých obciach.

**§ 11**

**Pôsobnosť obce a priestupky**

1. Obec vo veciach štátnej správy odpadového hospodárstva:

a) prejednáva priestupky v odpadovom hospodárstve a ukladá pokuty za priestupky

b) poskytuje držiteľovi odpadu informácie o umiestnení a činnosti zariadení na nakladanie s odpadmi na území obce.

2. Obec prijíma ohlásenia vo veciach odpadového hospodárstva, ktorých riešenie je v

jej kompetencii. Fyzické osoby, ako aj fyzické osoby oprávnené na podnikanie a

právnické osoby môžu svoje pripomienky nahlasovať na obecný úrad poštou,

e- mailom alebo telefonicky. Z podania musí byť zrejmé o aký podnet ide, časová a miestna súvislosť, prípadne ďalšie skutočnosti, ktoré dopomôžu k vyriešeniu predmetu podania.

3.Priestupky na úseku odpadového hospodárstva, ktorých riešenie je v kompetencii obce, sú uvedené v zákone o odpadoch v § 115 ods. 1, písm. a) až k). Za uvedené priestupky možno uložiť pokutu do výšky až 1500 EUR.

**§ 12**

**Záverečné ustanovenia**

1. Dňom účinnosti tohto všeobecne záväzného nariadenia sa zrušuje všeobecne záväzné nariadenie č. 4/2011 o odpadoch.

2. Obecné zastupiteľstvo Obce Smolinské sa na tomto všeobecne záväznom nariadení uznieslo uznesením č. .../2016 dňa 13.12.2016

3. Všeobecne záväzné nariadenie nadobúda účinnosť dňa 01.01.2017

Návrh VZN vyvesený dňa: 25.11.2016

Schválené VZN vyvesené dňa: 14.12.2016

Zvesené dňa: 03.01.2017

V Smolinskom 25.11.2016

MVDr. Peter Betták

starosta obce